Source: http://ec.europa.eu/civiljustice/adr/adr_aus_mt.htm
Timestamp: 2014-03-14 09:41:17+00:00
Document Index: 1174017

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Kummissjoni Ewropea - Network gudizzjarju ewropew - Meżżi alternattivi għal riżoluzzjoni ta’ kwistjoni - Awstrija
> Meżżi alternattivi għal riżoluzzjoni ta’ kwistjoni
L-aħħar aġġornament: 24-10-2007
Meżżi alternattivi għal riżoluzzjoni ta’ kwistjoni - AwstrijaDin il-paġna issa skadiet. L-aġġornament qed jitħejja bħalissa u jkun disponibbli fil-Portal Ewropew tal-Ġustizzja elettronika.
Liema metodi bażiċi ta’ ftehim ekstra-ġudizzjarju għat-tilwim huma disponibbli fl-Awstrija? A.
It-tribunali ta’ arbitraġġ B.
Il-proċeduri tal-bord ta’ konċiljazzjoni għal tilwim li għandu x’jaqsam ma’ akkomodazzjoni C.
Il-medjazzjoni f’kawżi tal-liġi ċivili (speċjalment fil-liġi tal-familja) D.
Il-bord ta’ konċiljazzjoni għal kwistjonijiet dwar mezzi ta’ telekomunikazzjoni E.
L-uffiċċji ta’ medjazzjoni ta’ l-awtoritajiet lokali F.
It-tribunali ta’ arbitraġġ u ċ-ċentri ta’ konċiljazzjoni ta’ l-assoċjazzjonijiet ta’ l-avukati Liema metodi bażiċi ta’ ftehim ekstra-ġudizzjarju għat-tilwim huma disponibbli fl-Awstrija?
Bħala regola, issir distinzjoni bejn proċeduri ta' barra mill-qorti sabiex jintlaħaq ftehim għal tilwim li jkun istituzzjonalizzat f'forma statutorja u dawk li jiffunzjonaw mingħajr bażi statutorja.Riżolvimenti ta' tilwim pprovduti b'liġi jinkludu l-ftehim pretorjan (“praetorian” settlement), li jseħħ bl-involviment u bil-parteċipazzjoni tal-qrati imma ma jwassalx għal deċiżjoni mill-qrati. Skond il-Kodiċi ta' Proċedura Ċivili Awstrijak, ftehim pretorjan jippresupponi petizzjoni maħsuba li għandha x'taqsam ma' kunflitti eżistenti li jiġu solvuti minn waħda mill-partijiet li tinvoka l-għajnuna tal-qorti sabiex tipprova ssib ftehim amikevoli għat-tilwima, bl-għajnuna u bil-parir ta' mħallef.Forma possibbli oħra ta' ftehim ekstra-ġudizzjarju għal tilwim hija l-istabbiliment ta' att notarili eżegwibbli. Jistgħu jinstabu aktar dettalji ta' istituzzjonijiet statutorji oħra ta' ftehim ekstra-ġudizzjarju għal tilwim bħal tribunali ta' arbitraġġ, bordijiet ta' konċiljazzjoni fi kwistjonijiet ta' djar, medjazzjoni fi kwistjonijiet ta' liġi ċivili (speċjalment fil-liġi tal-familja), bordijiet ta' konċiljazzjoni fi kwistjonijiet dwar t-telekomunikazzjoni u uffiċċji ta' medjazzjoni ta' awtoritajiet lokali taħt il-punti A) sa E) aktar 'l isfel. Barra minn dawn il-korpi kollha, rappreżentanti ta' korpi professjonali, bħal dawk ta' l-avukati, tan-nutara pubbliċi, tat-tobba tal-mediċina u ta' l-inġiniera ċivili, jagħmluha ta' medjaturi f'tilwim bejn il-membri tagħhom jew f'tilwim bejn il-membri u l-klijent tagħhom. Taħt F) wieħed jista' jsib aktar informazzjoni dwar it-tribunali ta' arbitraġġ u dwar il-bordijiet ta' konċiljazzjoni ta' l-assoċjazzjonijiet Awstrijaċi ta' l-avukati. Fuq
Minbarra dawn il-metodi kollha stabbiliti bil-liġi, hemm numru ta' metodi mhux statutarji ta' ftehim ekstra-ġudizzjarju jew biex ikun evitat it-tilwim, speċjalment fi kwistjonijiet fejn għandhom x'jaqsmu l-konsumaturi. Dawn jinkludu, fost l-oħrajn, dipartimenti għall-ilmenti informali ta'għaqdiet u ta' assoċjazzjonijiet tan-negozju, kumitati ta' konċiljazzjoni fl-għaqdiet tal-kummerċ, bordijiet ta' konċiljazzjonijiet fejn tipparteċipa l-Assoċjazzjoni għall-Informazzjoni għall-Konsumatur, uffiċċju ta' konċiljazzjoni għal kwistjonijiet ta' responsabbiltà medika. Tista' ssib aktar informazzjoni dwar il-protezzjoni tal-konsumatur flimkien ma' lista u deskrizzjoni ta' istituzzjonijiet ekstra-ġudizzjarji fl-Awstrija billi tara l-ħowmpejġ tal-Kummissjoni Ewropea (http://ec.europa.eu/consumers/redress/out_of_court/adrdb_en.htm . Sa mill-1 ta' Marzu 2003, l-Awstrija għandha wkoll bord ta' konċiljazzjoni għal tilwim li għandu x'jaqsam mad-domains Awstrijaċi “.at”. Dan huwa tilwim dwar id-dritt ta' proprjetà fid-domains “.at”, speċjalment tilwim dwar id-dritt li jintuża isem u drittijiet li għandhom x'jaqsmu ma' kodiċijiet ta' identifikazzjoni, trejdmarks, proprjetà intelletwali u kompetizzjoni. Wieħed jista' jsib aktar informazzjoni (bil-Ġermaniż u bl-Ingliż) fuq is-sit web - . Fuq
Hemm ukoll Ombudsman ta' l-Internet li jipprovdi servizzi ta' konċiljazzjoni f'tilwim u li jitrattata ilmenti relatati ma' forum shopping, jiġifieri wieħed jagħti titwila madwaru sabiex jagħżel pajjiż ta' ġuriżdizzjoni għal każ relatat ma' l-Internet. Is-servizzi ta' l-Ombudsman huma disponibbli fuq pagament ta' ħlas annwali ta' sħubija (bħalissa ta' €25). Wieħed jista' jsib aktar informazzjoni (bil-Ġermaniż u bl-Ingliż) fuq is-sit web . A. It-tribunali ta’ arbitraġġ
L-Artikoli 577 sa 618 tal-Kodiċi ta' Proċedura Ċivili Awstrijak japplikaw għall-proċeduri kollha ta' arbitraġġ li jinvolvu tribunali ta' arbitraġġ ibbażati fl-Awstrija. Il-Kodiċi jistabbilixxi l-liġi dwar l-arbitraġġ b'mod ġenerali, fejn ma jagħmel l-ebda distinzjoni bejn proċeduri purament domestiċi u proċeduri internazzjonali, jew bejn tilwim minħabba negozju u kwistjonijiet oħra. Hemm ukoll regoli speċifiċi rigward gruppi li jeħtieġu protezzjoni speċjali, bħall-konsumaturi u l-impjegati.Fil-prinċipju, it-talbiet kollha dwar beni li jistgħu jinstemgħu quddiem il-qrati ordinarji jistgħu jiġu solvuti permezz ta' ftehim ta' arbitraġġ. It-talbiet li m'għandhomx x'jaqsmu esklużivament ma' beni jista' jintlaħaq ftehim dwarhom permezz ta' arbitraġġ jekk il-partijiet kapaċi jilħqu ftehim. Madankollu, oġġettivament ma jistax jintlaħaq ftehim dwar talbiet li ġejjin minn ċerti oqsma legali permezz ta' arbitraġġ (bażikament talbiet li jinvolvu l-liġi tal-familja u d-drittijiet ta' akkomodazzjoni).
It-tribunal ta' arbitraġġ jista' jintalab jiddeċiedi biss jekk il-partijiet jaqblu. Il-ftehim ta' arbitraġġ irid jirreferi għal kawża legali partikolari jew għal kważi futuri li ġejjin minn relazzjoni legali partikolari.Dwar kwistjonijiet ta' arbitraġġ, fil-parti l-kbira, il-partijiet ikunu awtonomi. Huma ħielsa li jiddeċiedu jekk jistrutturawx il-proċedura fuq ir-regoli tagħhom stess jew fuq regoli speċifiċi ta' proċedura, sakemm ma jkunx hemm xi rekwiżit mandatorju li jgħid il-kontra. Ir-rekwiżiti mandatorji jinkludu l-prinċipju li l-partijiet iridu jiġu trattati b'mod ġust u li kull parti għandha d-dritt li tinstema'. Id-dritt ta' parti għal rappreżentazzjoni minn persuna li tagħżel hija huwa invjolabbli.Bħala regola, l-arbitraġġ jintemm b'deċiżjoni li jkollha l-istess għan u effett bħal sentenza f'kawża ċivili normali. Ladarba l-partijiet jiġu notifikati bid-deċiżjoni, din ikollha effett legali u tista' tiġi eżegwita wara perjodu ta' żmien li jrid jiġi stipulat. Id-deċiżjoni hija titolu eżekuttiv li, jekk ikun meħtieġ, jista' jiġi eżegwit mill-qrati. Għal ċerti raġunijiet, li ġew elenkati fil-Kodiċi ta' Proċedura Ċivili u ma jistgħux jiġu rinunzjati, qorti ordinarja tista' tbiddel id-deċiżjoni ta' l-arbitraġġ permezz ta' petizzjoni għat-tħassir tad-deċiżjoni. Dawn ir-raġunijiet jinkludu ċaħda tad-dritt għal smigħ mill-qorti, nuqqas ta' kunsens dovut għall-arbitraġġ, ksur tar-regoli mandatorji dwar l-arbitraġġ u ksur ta' l-ordni pubbliku proċedurali (ordre public), nuqqas ta' bażi oġġettiva għall-arbitraġġ u ksur ta' l-ordni pubbliku (ordre public) rigward il-liġi sostantiva.
Links utliIl-Liġjiet Awstrijaċi - fis-sistema federali ta' informazzjoni legali Il-Ministeru Federali tal-Ġustizzja ta' l-Awstrija - - It-Tribunal Istituzzjonali ta' Arbitraġġ - tal-Kamra Awstrijaka tal-Kummerċ B. Il-proċeduri tal-bord ta’ konċiljazzjoni għal tilwim li għandu x’jaqsam ma’ akkomodazzjoni
F'ċertu tilwim li għandu x'jaqsam ma' l-Att dwar l-Assoċjazzjonijiet tad-Djar Mhux Bi Qligħ (Wohnungsgemeinnützigkeitsgesetz) jew ma' l-Att dwar il-Proprjetà ta' l-2002, li jridu jinqatgħu f'qorti fi proċeduri mhux kontenzjużi, fejn l-awtoritajiet lokali in kwistjoni jkollhom bordijiet ta' konċiljazzjoni li jittrattaw tilwim dwar il-liġi tal-kera, il-proċeduri ta' konċiljazzjoni lokali jridu jinbdew qabel ma l-kwistjoni titressaq quddiem qorti. L-awtoritajiet lokali fi Graz, Innsbruck, Klagenfurt, Leoben, Linz, Mürzzuschlag, Neunkirchen, Salzburg, St Pölten, Stockerau u Vjenna bħalissa għandhom faċilitajiet bħal dawn.
Il-liġi dwar il-kera tista' tikkonċerna t-twettiq ta' manutenzjoni u ta' titjib, il-legalità tal-kirjiet miftiehma jew id-distribuzzjoni ta' l-ispejjeż amministrattivi.Fi proċeduri bħal dawn, huwa mandatorju li l-kwistjonijiet li għandhom x'jaqsmu ma' kirja jitressqu quddiem tribunal ta' arbitraġġ f'waħda miż-żoni ta' l-awtoritajiet lokali fejn ikun hemm tribunal ta' arbitraġġ. Kawżi bħal dawn għalhekk jistgħu jitressqu quddiem qorti biss jekk qabel ikunu tressqu quddiem il-bord ta' konċiljazzjoni ta' l-awtorità lokali u l-bord ta' konċiljazzjoni jkun diġà ħa deċiżjoni jew jekk il-proċeduri ma jkunux ġew konklużi fi żmien tliet xhur.Fil-prinċipju, is-seduti quddiem il-bord ta' konċiljazzjoni jsiru in camera. Il-partijiet għall-proċeduri biss ikollhom aċċess għall-atti. Barra minn hekk, ċerti dokumenti jkunu eżentati mid-dritt ta' aċċess għall-atti. Dan ikun il-każ fejn spezzjoni tal-kontenut tal-fajls tista' tkun ta' dannu għall-interessi leġittimi ta' waħda mill-partijiet jew ta' parti terza. Dan japplika wkoll fejn il-funzjonijiet ta' awtorità lokali jistgħu jitqiegħdu f'riskju jew jekk dan jinterferixxi ma' l-għan tal-proċedimenti.Hija permessa rappreżentazzjoni minn avukat, imma mhix mandatorja.L-applikazzjonijiet, il-petizzjonijiet, in-notifiki, l-ilmenti u komunikazzjonijiet oħra jistgħu jintbagħtu bi kwalunkwe mezz tekniku disponibbli, inkluż permezz ta' mezz telegrafiku, bit-teleks, bi trasferiment awtomatiku tad-data jew bi kwalunkwe mezz teknoloġiku ieħor. L-applikazzjonijiet jistgħu jsiru wkoll b'mezz elettroniku jekk il-bord ta' konċiljazzjoni in kwistjoni jkollu t-tagħmir teknoloġiku meħtieġ.
Madankollu, fil-parti l-kbira tal-każi jeħtieġ li jsiru s-seduti. Il-partijiet għandhom jidhru personalment (u mhux sempliċement ikunu rappreżentati minn avukat), peress li dan minnu nnifsu jinkoraġġixxi ftehim amikevoli għat-tilwima. Madanakollu, bħala regola dan mhu se jkun ta' l-ebda diffikultà, peress li l-proċeduri tal-bord ta' konċiljazzjoni jsiru fiż-żona ta' l-awtorità lokali fejn tinstab il-proprjetà mikrija.Il-proċeduri ta' konċiljazzjoni fi kwistjonijiet ta' kera jkunu bla ħlas.Jekk it-tentattiv sabiex jintlaħaq ftehim b'mod amikevoli ma jirnexxix, il-bord ta' konċiljazzjoni jkollu jieħu deċiżjoni dwar l-applikazzjoni. Jekk waħda mill-partijiet ma tkunx sodisfatta bid-deċiżjoni tal-bord ta' konċiljazzjoni, il-parti tista' titlob biex il-każ jitressaq quddiem qorti fi żmien erba' ġimgħat minn meta tingħata d-deċiżjoni tal-bord ta' konċiljazzjoni. Id-deċiżjoni tal-bord ta' konċiljazzjoni issir ineffettiva ladarba l-każ jitressaq quddiem qorti. Kwalunkwe waħda mill-partijiet tista' tressaq ukoll il-kwistjoni quddiem qorti jekk il-proċeduri quddiem il-bord ta' konċiljazzjoni ma jkunux ġew konklużi fi żmien tliet xhur. Hekk kif talba ta' din ix-xorta ssir bil-mod xieraq, il-bord ta' konċiljazzjoni jrid jissospendi l-proċeduri tiegħu.Jekk l-ebda waħda mill-partijiet ma tkun ressqet il-kwistjoni quddiem qorti fi żmien erba' ġimgħat minn meta id-deċiżjoni tal-bord ta' konċiljazzjoni tiġi notifikata, id-deċiżjoni tal-bord ta' konċiljazzjoni issir finali. Imbagħad tkun tikkostitwixxi titolu eżekuttiv. Għaldaqstant ma jkunx possibbli li din il-kwistjoni ta' kera titressaq quddiem qorti; b'hekk, l-uniċi drittijiet ta' appell u ta' rimedji legali disponibbli jkunu dawk ipprovduti fi proċeduri ta' eżekuzzjoni.
Links utliIl-Belt ta' Vjenna - Graz - l-għajxien u l-ivvjaġġar fil-belt - C. Il-medjazzjoni f’kawżi tal-liġi ċivili (speċjalment fil-liġi tal-familja)
Hawnhekk qed nittrattaw is-soluzzjoni ta' kunflitti li jaqgħu taħt il-ġuriżdizzjoni tal-qrati ordinarji. L-Att dwar il-Medjazzjoni fil-Liġi Ċivili (Zivilrechts-Mediations-Gesetz, BGBl I 2003/29) tistabbilixxi regoli dettaljati dwar il-medjazzjoni f'kunflitti li jaqgħu taħt il-ġuriżdizzjoni tal-qrati ċivili ordinarji. Fit-tifsira ta' dan l-Att, nistgħu nitkellmu dwar medjazzjoni biss jekk il-medjatur ikun espert ikkwalifikat li juża metodi rikonoxxuti.Il-medjatur huwa legalment meħtieġ li jkun imparzjali u li jagħti attenzjoni speċjali sabiex iservi lill-partijiet mingħajr ma jagħti trattament preferenzjali lil kwalunkwe parti minnhom (għandu jittratta magħhom ilkoll b'mod ugwali). Fil-prinċipju, l-istruttura tal-proċeduri ta' medjazzjoni tiġi deċiża mill-partijiet kontendenti, u dan il-ftehim ta' medjazzjoni jistabbilixxi l-prinċipji tal-proċeduri. Il-kontenut tad-diskussjonijiet ta' medjazzjoni huma kunfidenzjali għall-parteċipanti kollha, u skond l-Artikolu 320(4) tal-Kodiċi ta' Proċedura Ċivili (ZPO), il-medjaturi ma jistgħux jissejħu bħala xhieda fi kwalunkwe proċedura ġudizzjarja sussegwenti. Il-medjaturi huma marbuta bl-obbligu legali tas-segretezza. Jekk jiksru l-obbligu tas-segretezza tagħhom, huma jkunu soġġetti għall-prosekuzzjoni skond il-liġi kriminali. Dawk il-persuni li ġew elenkati f'lista speċjali biss jistgħu jagħmluha ta' medjaturi. Dan jiggarantixxi li jkollhom il-kwalifiki meħtieġa ta' espert.
Ir-rappreżentazzjoni legali mhix mandatorja, imma l-partijiet jistgħu jkunu rappreżentati minn avukat, sakemm ma jkunx hemm ftehim li jgħid mod ieħor.L-għan tal-medjazzjoni huwa li jintlaħaq kunsens bejn il-partijiet permezz tat-tekniki ta' komunikazzjoni tal-medjatur. Għalhekk se jkun diffiċli li jkun hemm medjazzjoni b'mezzi ta' komunikazzjoni elettronika. Hemm spejjeż obbligatorji marbuta ma' l-użu tal-medjaturi. L-ispejjeż ta' medjatur ma jiddependux fuq il-firxa tat-tilwima in kwistjoni imma fuq il-ħin investit mill-medjatur. Fil-prinċipju, l-ispejjeż tal-medjazzjoni jinqasmu bejn il-parteċipanti. Il-partijiet għat-tilwima jiftiehmu dwar id-distribuzzjoni ta' l-ispejjeż tul l-andament tal-proċeduri. Fil-prinċipju mhemm l-ebda dispożizzjoni sabiex tingħata għajnuna legali. Fi kwistjonijiet li jinvolvu l-familji, il-Ministeru Federali għas-Saħħa, il-Familja u l-Affarijiet taż-Żgħażagħ jista' jagħti kontribuzzjoni, jiddependi mid-dħul tal-familja.Peress li l-proċedura ta' medjazzjoni hija volontarja, il-partijiet jistgħu jtemmuha meta jridu, u l-kwistjoni tista' titressaq quddiem qorti ordinarja. Skond l-Artikolu 22 ta' l-Att dwar il-Medjazzjoni fil-Liġi Ċivili, fejn il-medjazzjoni tibda u titwettaq bl-għajnuna ta' medjatur irreġistrat, il-medjazzjoni tinterrompi l-preskrizzjoni u termini oħra sabiex id-drittijiet u t-talbiet marbuta mal-medjazzjoni jkunu jistgħu jiġu artikulati. Konsegwentement, il-preskrizzjoni u termini oħra jibdew jgħoddu mill-ġdid biss hekk kif titwaqqaf il-medjazzjoni.L-għan tal-proċeduri ta' medjazzjoni huwa li jintlaħaq kunsens bejn il-partijiet. Dan il-kunsens ma jistax jiġi eżegwit minn qorti; huwa soluzzjoni suġġerita li fuqha, akar tard, il-qorti tista' tibbaża d-deċiżjoni tagħha. Anki wara li tinstab soluzzjoni fi proċeduri ta' medjazzjoni, meta jridu l-partijiet jistgħu jressqu l-kwistjoni quddiem qorti ordinarja.
Links utliIl-Liġijiet Awtrijaċi - fis-sistema federali ta' informazzjoni legali Il-Ministeru Federali tal-Ġustizzja ta' l-Awstrija - - D. Il-bord ta’ konċiljazzjoni għal kwistjonijiet dwar mezzi ta’ telekomunikazzjoni
Il-bord jitratta tilwim li għandu x'jaqsam mas-servizzi ta' komunikazzjoni. Il-proċedura primarjament tintuża għal tilwim li għandu x'jaqsam mal-ħlas ta' kontijiet jew ma' spejjeż, imma tista' tintuża wkoll għal ilmenti dwar il-kwalità tas-servizzi offruti. L-ilmenti jistgħu jsiru kemm mill-konsumaturi kif ukoll mill-gruppi ta' pressjoni. Madankollu, il-konċiljazzjoni mhix obbligatorja.Id-dettalji tal-proċedura sabiex jinstab ftehim għat-tilwim huma stabbiliti fl-Att dwar il-Mezzi ta' Telekomunikazzjoni ta' l-2003 (TKG 2003). L-Artikolu 122 tat-TKG 2003 jeħtieġ li l-uffiċċju regolatur jistabbilixxi regoli għall-proċedura biex jiġu solvuti l-kunflitti.
Jista' jinstab ftehim għal tilwima barra mill-qorti biss jekk id-diversi partijiet involuti kollha jressqu applikazzjoni bil-miktub quddiem il-bord ta' konċiljazzjoni, RTR-GmbH, wara li jkunu fallew tentattivi oħra biex jintlaħaq ftehim. Il-parteċipazzjoni fil-proċedura hija volontarja għall-partijiet ikkonċernati kollha, u n-negozjati jistgħu jitwaqqfu fi kwalunkwe ħin mingħajr ma tingħata raġuni.Ir-rikorrenti jistgħu jiġu rrappreżentati minn avukat jew minn kwalunkwe persuna li jkollha l-kunfidenza tagħhom fi kwalunkwe stadju tal-proċeduri. Il-fornituri tas-servizzi b'mezzi ta' telekomunikazzjoni jistgħu jinħtieġu li jawtorizzaw persuna partikolari sabiex twettaq dawn il-proċeduri, u sabiex tinnegozja u taqbel ma' soluzzjoni reċiprokament aċċettata.Il-partijiet iridu jippreżentaw l-argumenti tagħhom bil-miktub jew f'forma elettronika. Dan japplika wkoll għat-trażmissjoni tad-dokumenti. Fuq il-bażi ta' l-argumenti preżentati miż-żewġ naħat u ta' l-opinjoni ta' espert tekniku li jkun ġie konsultat, il-bord ta' konċiljazzjoni jfassal proposta għal soluzzjoni, li l-partijiet jistgħu jiffirmaw u jroddu lura lill-bord ta' konċiljazzjoni f'perjodu ta' żmien speċifiku. Jekk is-soluzzjoni ma tintraddx lura, il-bord ta' konċiljazzjoni jista' jħarrek lill-parteċipanti kollha sabiex jattendu għal smigħ orali jekk iqis dan espedjenti u jekk ir-rikorrent ma joġġezzjonax. Ir-rakkomandazzjoni tal-bord ta' konċiljazzjoni hija biss suġġeriment u mhix eżegwibbli. Madankollu, jekk iż-żewġ partijiet jagħtu l-kunsens bil-miktub tagħhom għar-rakkomandazzjoni, din tista' tikseb il-forza ta' ftehim skond id-dritt privat.Il-proċedura ta' konċiljazzjoni minnha nfisha hija bla ħlas, imma kull waħda mill-partijiet għat-tilwima trid tbati l-ispejjeż tal-ħlasijiet ta' l-avukat tagħha. Jekk ir-rikorrent ma jkunx konsumatur, il-bord ta' konċiljazzjoni jista' jeħtieġ li dan iħallas l-ispejjeż effettivi. Mhemm l-ebda dispożizzjoni biex tingħata l-għajnuna legali, imma f'ċerti ċirkostanzi l-konsumaturi jiġu rimborżati l-ispejjeż tal-vjaġġ.
Matul l-andament tal-proċeduri jew saħansitra wara li jkunu ġew konklużi, il-partijiet, meta jridu, jistgħu jressqu l-kwistjoni quddiem qorti. Ladarba ssir applikazzjoni quddiem il-bord ta' konċiljazzjoni, id-data tal-ħlas ta' fattura tiddewwem sa tmiem il-proċeduri.Links utliIl-Liġijiet Awtrijaċi - fis-sistema federali ta' informazzjoni legali Ir-Regolatur għall-mezzi tal-komunikazzjoni bla fili u għall-mezzi ta' telekomunikazzjoni - GmbH E. L-uffiċċji ta’ medjazzjoni ta’ l-awtoritajiet lokali
L-uffiċċji ta' medjazzjoni ta' l-awtoritajiet lokali huma korpi pubbliċi stabbiliti fuq il-livell lokali. M'għandhomx permess jieħdu deċiżjonijiet; ir-rwol tagħhom huwa li jippruvaw isibu ftehim għal ċerti kwistjonijiet bejn partijiet kontendenti, inklużi talbiet finanzjarji, drittijiet għal oġġetti u għal beni immobbli, tilwim minħabba konfini, tilwim minħabba drittijiet ta' proprjetà jew kwistjonijiet li jinvolvu l-malafama. L-applikazzjoni fl-uffiċċji ta' medjazzjoni ta' l-awtoritajiet lokali hija volontarja.
L-uffiċċji ta' medjazzjoni ta' l-awtoritajiet lokali jiġu stabbiliti fuq ordni ta' l-awtoritajiet reġjonali. Bħalissa hemm uffiċċji ta' medjazzjoni f'sitt stati federali ta' l-Awstrija.L-uffiċċji ta' medjazzjoni ta' l-awtoritajiet lokali normalment ikunu magħmula minn tliet persuni ta' kunfidenza li ġew eletti mill-kunsill lokali. Skond ir-rekwiżiti statutarji, ma jista' jinżamm l-ebda rekord tal-proċeduri ta' ftehim li jsiru fl-uffiċċji ta' medjazzjoni ta' l-awtoritajiet lokali.Il-partijiet huma ħielsa li jagħżlu jekk waqt il-proċeduri jidhrux personalment jew jekk jawtorizzawx lil xi ħadd biex jirrappreżentahom. Mhemm l-ebda rappreżentazzjoni mandatorja minn avukat. Il-partijiet mhumiex meħtieġa jattendu l-proċeduri imma jridu jressqu apoloġija għal kwalunkwe assenza fi żmien xieraq.L-uffiċċju ta' medjazzjoni ta' l-awtoritajiet lokali irid jisma' liż-żewġ partijiet. Il-proċeduri huma orali; mhemm l-ebda dispożizzjoni sabiex il-proċeduri jinżammu permezz ta' mezzi elettroniċi. Il-proċedura hija bla ħlas.Jekk it-tentattiv biex jinstab ftehim ifalli, il-kwistjoni tista' titressaq quddiem qorti ordinarja. Il-proċeduri ma jkollhom impatt fuq l-ebda perjodu ta' preskrizzjoni jew fuq dati ta' ħlas oħra.Ftehim milħuq bl-għajnuna ta' l-uffiċċju ta' medjazzjoni ta' l-awtoritajiet lokali jkollu l-istess effett bħala ftehim bil-qorti u għalhekk ikun eżegwibbli skond il-proċess ta' eżekuzzjoni ġudizzjarju.
F. It-tribunali ta’ arbitraġġ u ċ-ċentri ta’ konċiljazzjoni ta’ l-assoċjazzjonijiet ta’ l-avukati
Dawk li qed ifittxu ftehim ekstra-ġudizzjarju għal tilwim relatat ma' dritt ċivili, kummerċjali u ekonomiku u mal-liġi dwar il-kera jistgħu japplikaw għand it-tribunali ta' arbitraġġ u ċ-ċentri ta' konċiljazzjoni ta' l-assoċjazzjonijiet ta' l-avukati. L-użu tagħhom huwa volontarju.
Kull assoċjazzjoni ta' l-avukati fl-Awstrija għandha r-regoli tagħha sabiex twettaq proċeduri ta' arbitraġġ jew ta' konċiljazzjoni, u l-proċeduri ta' arbitraġġ jew ta' konċiljazzjoni quddiem tribunal ta' arbitraġġ jew ċentru ta' konċiljazzjoni partikolari jitwettqu skond ir-regoli ta' l-assoċjazzjoni in kwistjoni. Il-proċedura ta' konċiljazzjoni mhix stabbilita bil-liġi; jekk jogħġbok ara t-taqsima A) aktar 'il fuq għad-dettalji tal-proċeduri ta' arbitraġġ.Il-ftehimiet kuntrattwali li jeħtieġu li jsiru tentattivi sabiex jintlaħaq ftehim ekstra-ġudizzjarju għat-tilwima qabel ma titressaq quddiem qorti jorbtu fil-każ tal-proċedura ta' arbitraġġ imma mhux fil-każ tal-proċedura ta' konċiljazzjoni.L-avukati jkunu l-konċiljaturi fi proċeduri ta' konċiljazzjoni u arbitri fi proċeduri ta' arbitraġġ li jsiru fiċ-ċentri ta' konċiljazzjoni jew fit-tribunali ta' arbitraġġ stabbiliti mill-assoċjazzjonijiet Awstrijaċi ta' l-avukati. Il-konċiljaturi u l-arbitri huma marbuta li jwettqu dmirijiethom b'mod għalkollox indipendenti u imparzjali, bl-aħjar għarfien u ħila tagħhom u skond id-dmir professjonali tagħhom bħala avukati. Huma marbuta bis-segretezza rigward dak kollu li jisimgħu meta jwettqu din il-funzjoni u li jiddikjaraw bil-miftuħ iċ-ċirkostanzi kollha li jistgħu jipperikolaw l-indipendenza jew l-imparzjalità tagħhom fil-konfront tal-partijiet.Filwaqt li huwa għalkollox possibbli li jkun hemm rappreżentanti legali jew konsulenti preżenti waqt il-proċess ta' konċiljazzjoni jew ta' arbitraġġ, mhemm l-ebda rekwiżiti legali biex iseħħ dan. Mhemm l-ebda dispożizzjoni għal għajnuna legali.
L-ispejjeż tal-proċeduri f'ċentru ta' konċiljazzjoni u l-ħlasijiet tal-konċiljatur jiġu kalkulati skond tabella ta' ħlasijiet li tista' tinkiseb mill-assoċjazzjoni ta' l-avukati in kwistjoni. Fil-prinċipju, kull parti trid tbati l-ispejjeż tagħha (eż., il-ħlasijiet ta' konċiljazzjoni, il-ħlasijiet ta' rappreżentanza u ta' konsultazzjoni, il-ħlasijiet għat-tradutturi u għall-interpreti). Madankollu, il-partijiet jistgħu jilħqu ftehim intern bla ħlas sabiex jaqsmu l-ispejjeż.L-ispejjeż tal-proċeduri quddiem tribunal ta' arbitraġġ u l-ħlasijiet għall-arbitru jew għal panil ta' arbitri jiġu kalkulati skond il-ħlasijiet ta' arbitraġġ. Dawn jiġu determinati skond il-valur involut fit-tilwima u kalkulati skond l-iskala ta' spejjeż marbuta mar-regoli ta' arbitraġġ imfassla mill-assoċjazzjoni ta' l-avukati in kwistjoni. Ir-rimborż ta' l-ispejjeż u ta' l-infiq jiġi determinat skond min jirbaħ il-kawża, sakemm il-ftehim ta' arbitraġġ jew klawżola ta' arbitraġġ ma jgħidx mod ieħor.Fi proċeduri ta' konċiljazzjoni f'ċentru ta' konċiljazzjoni stabbilit minn assoċjazzjoni Awstrijaka ta' l-avukati, il-partijiet jistgħu jaqblu li l-konċiljatur jirreġistra r-riżultat tal-konċiljazzjoni. Dan il-ftehim jorbot, imma mhux eżegwibbli. Appell għal konformità għandu jsir quddiem qorti ta' l-Istat jew tribunal ta' arbitraġġ. Wara dan, tista' ssir applikazzjoni bħas-soltu għall-eżekuzzjoni.Id-deċiżjoni ta' arbitraġġ ta' tribunal ta' arbitraġġ ta' l-avukati Awstrijaċi hija eżegwibbli ladarba jkun għadda perjodu għat-twettiq. Wara dan, tista' ssir applikazzjoni għal eżekuzzjoni bħas-soltu (ara t-taqsima A għal aktar dettalji).Link utliInformazzjoni ġenerali fuq il-ħowmpejġ tal-Konfederazzjoni Awstrijaka ta' l-Assoċjazzjonijiet ta' l-Avukati (Servizzi/tribunal ta' arbitraġġ), li għandha wkoll links għas-siti web ta' Assoċjazzjonijiet individwali ta' l-Avukati.
« Meżżi alternattivi għal riżoluzzjoni ta’ kwistjoni - Informazzjoni Ġenerali | Awstrija - Informazzjoni Ġenerali »